27.6.2023
FI
Euroopan unionin virallinen lehti
C 225/3
Alkusanat Vuotta 2022 leimasivat useat merkittävät muutokset.
Valvontakomitea uudistettiin kokonaan kahdessa vaiheessa Euroopan parlamentin, neuvoston ja komission tehtyä 28. maaliskuuta 2022 päätöksen OLAFin valvontakomitean uusien jäsenten nimittämisestä.
Ensimmäiset kaksi jäsentä aloittivat virassaan 28. maaliskuuta ja muut kolme 23. syyskuuta.
Koska yksi ensimmäisistä vasta nimitetyistä jäsenistä erosi elokuussa, oli myös nimitettävä uusi jäsen OLAF-asetuksen 15 artiklan 2 kohdassa vahvistetun menettelyn mukaisesti.
Nämä muutokset vaikuttivat komitean työhön, joka voitiin aloittaa vasta syyskuussa, kun komitea viimein kokoontui uudessa kokoonpanossaan.
Komissio myös nimitti toukokuussa ensimmäisen prosessuaalisten takeiden valvojan.
Tämä on kokonaan uusi toimi, joka perustettiin muutetulla OLAF-asetuksella.
Valvoja tarkastelee täysin riippumattomasti asianomaisten henkilöiden tekemiä valituksia, jotka koskevat prosessuaalisten takeiden, perusoikeuksien ja tutkimuksiin sovellettavien sääntöjen noudattamista OLAFissa.
Valvoja luottaa tehtävässään valvontakomitean sihteeristön antamaan oikeudelliseen ja hallinnolliseen tukeen.
Komitea suhtautuu myönteisesti uuden prosessuaalisten takeiden valvojan nimittämiseen, sillä tämä lisää OLAFin avoimuutta ja vastuuvelvollisuutta entisestään.
Komitea katsoo kuitenkin, että sihteeristön henkilöstöresursseja on lisättävä sille annettujen hallinnolliseen ja oikeudelliseen tukeen liittyvien lisätehtävien vuoksi entistä kiireellisemmin.
Toimintansa uudistamiseen liittyvistä vaikutuksista huolimatta komitea keskitti huomionsa tulevan vuoden työsuunni­ telmaan ja OLAFin tutkimusmenettelyjä koskevien ohjeiden tulevaan uudelleentarkasteluun, josta komitean on laadittava lausunto vuonna 2023.
Tämä on erittäin tärkeä kysymys, koska se osuu aivan OLAFin työskentely- ja tutkintamenetelmien ytimeen.
Saatuaan syyskuun lopussa valvojalta tämän luonnoksen valitusten käsittelyä koskeviksi täytäntöönpanosäännöksiksi OLAF-asetuksen 9 b artiklan 11 kohdassa säädettyä kuulemisvaihetta varten komitea tarkasteli yksityiskohtaisesti näitä uusia säännöksiä ja toimitti valvojalle huomautuksensa lokakuun loppuun mennessä.
Huomautukset otettiin huomioon ja sisällytettiin valvojan 16. marraskuuta 2022 antamiin täytäntöönpanosäännöksiin.
Komitea hyväksyi marraskuussa myös lausuntonsa nro 1/2022 OLAFin alustavasta talousarvioesityksestä varainhoitovuo­ deksi 2023.
Edellisten vuosien tapaan komitea ilmaisi jatkuvan huolensa OLAFin vähenevistä henkilöstöresursseista.
Komitea katsoo, että OLAFin henkilöstön merkittävät leikkaukset voivat hyvinkin viedä OLAFilta mahdollisuuden palkata edelleen erittäin päteviä ja asiantuntevia työntekijöitä, joita tarvitaan sen tehtävien suorittamiseksi.
Tällainen on esimerkiksi tarve luoda ja tarjota elpymis- ja palautumistukivälineen varojen käyttöön liittyviä asianmukaisia valvontamekanismeja.
Lopuksi haluan kiittää jäsenten puolesta OLAFin pääjohtajaa avoimesta ja rakentavasta lähestymistavasta ja keskusteluista komitean kanssa sekä huomioida päällikkönsä alaisuudessa toimivien sihteeristön jäsenten komitealle antaman arvokkaan tuen.
Dušan STERLE Valvontakomitean puheenjohtaja